b'\n_START_ARTICLE_\nIvan Maiski\n_START_PARAGRAPH_\nIvan Mihailovit\xc5\xa1 Maiski (ven. \xd0\x98\xd0\xb2\xd0\xb0\xcc\x81\xd0\xbd \xd0\x9c\xd0\xb8\xd1\x85\xd0\xb0\xcc\x81\xd0\xb9\xd0\xbb\xd0\xbe\xd0\xb2\xd0\xb8\xd1\x87 \xd0\x9c\xd0\xb0\xcc\x81\xd0\xb9\xd1\x81\xd0\xba\xd0\xb8\xd0\xb9, ent. Jan Lachowiecki tai Ljukovetski 19. tammikuuta 1884 \xe2\x80\x93 3. syyskuuta 1975) oli neuvostoliittolainen diplomaatti, historioitsija ja poliitikko. Maiski oli l\xc3\xa4hettil\xc3\xa4\xc3\xa4n\xc3\xa4 Helsingiss\xc3\xa4 vuosina 1929\xe2\x80\x931932 ja suurl\xc3\xa4hettil\xc3\xa4\xc3\xa4n\xc3\xa4 Lontoossa 1933\xe2\x80\x931943. Helsingiss\xc3\xa4 ollessaan h\xc3\xa4n allekirjoitti Suomen ja Neuvostoliiton v\xc3\xa4lisen hy\xc3\xb6kk\xc3\xa4\xc3\xa4m\xc3\xa4tt\xc3\xb6myyssopimuksen.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nIvan Maiskin alkuper\xc3\xa4inen nimi oli Jan Lachowiecki, ja h\xc3\xa4n syntyi ven\xc3\xa4l\xc3\xa4istyneeseen puolanjuutalaiseen perheeseen Ven\xc3\xa4j\xc3\xa4n keisarikunnassa. Valmistuttuaan historioitsijaksi Moskovan yliopistosta vuonna 1903 Maiski liittyi Ven\xc3\xa4j\xc3\xa4n sosiaalidemokraattiseen ty\xc3\xb6v\xc3\xa4enpuolueeseen men\xc5\xa1evikkien puolelle. Vuonna 1908 Maiski l\xc3\xa4hti Ven\xc3\xa4j\xc3\xa4lt\xc3\xa4 L\xc3\xa4nsi-Eurooppaan, jossa h\xc3\xa4n oppi englantia ja ranskaa. Kun Ven\xc3\xa4j\xc3\xa4n sis\xc3\xa4llissota alkoi, Maiski palasi Ven\xc3\xa4j\xc3\xa4lle ja asettui asumaan Samaraan. H\xc3\xa4n liittyi hein\xc3\xa4kuussa 1918 oma-aloitteisesti ministeriksi sosialistivallankumouksellisten johdolla perustettuun antibol\xc5\xa1evistiseen Samaran hallitukseen eli Komut\xc5\xa1iin, mink\xc3\xa4 seurauksena h\xc3\xa4net erotettiin men\xc5\xa1evikkipuolueen keskuskomiteasta. H\xc3\xa4n erosi lopulta Ven\xc3\xa4j\xc3\xa4n sosiaalidemokraattisesta ty\xc3\xb6v\xc3\xa4enpuolueesta ja liittyi vuonna 1921 bol\xc5\xa1evikkipuolueeseen._NEWLINE_Vuonna 1922 Maiskin diplomaattiura alkoi ensin Suomessa, sitten Japanissa ja lopulta Lontoossa, jossa h\xc3\xa4n oli vuoteen 1943. Maksim Litvinovin l\xc3\xa4heisen\xc3\xa4 ty\xc3\xb6toverina h\xc3\xa4n oli mukana toteuttamassa maansa politiikkaa Espanjan sis\xc3\xa4llissodan aikana._NEWLINE_Toisen maailmansodan aikana Maiski oli suurl\xc3\xa4hettil\xc3\xa4\xc3\xa4n\xc3\xa4 Lontoossa ja yhdisti liittoutuneiden voimat diplomaattina. H\xc3\xa4n muun muassa allekirjoitti vuonna 1941 Sikorski\xe2\x80\x93Maiski-sopimuksen, jolla vapautettiin satojatuhansia puolalaisia Neuvostoliiton gulageilta, ja sanoi irti Molotov\xe2\x80\x93Ribbentrop-sopimuksen._NEWLINE_Vuonna 1943 h\xc3\xa4n sai kutsun Moskovaan ulkoministeri\xc3\xb6\xc3\xb6n, ja h\xc3\xa4nest\xc3\xa4 tuli 1943 varaulkoministeri. H\xc3\xa4n oli Neuvostoliiton delegaatiossa Jaltan ja Potsdamin konferensseissa. Vuonna 1945 Maiski j\xc3\xa4i el\xc3\xa4kkeelle diplomaattiuralta ja alkoi kirjoittaa historiaa._NEWLINE_H\xc3\xa4n oli Neuvostoliiton edustajana YK:ssa vuosina 1945\xe2\x80\x931946 ja Intian-suurl\xc3\xa4hettil\xc3\xa4s 1947\xe2\x80\x931949. Vuodesta 1946 h\xc3\xa4n oli Neuvostoliiton tiedeakatemian j\xc3\xa4sen. Stalinin kuoleman j\xc3\xa4lkeen vuonna 1953 Maiski pid\xc3\xa4tettiin ja tuomittiin kuudeksi vuodeksi vankilaan. H\xc3\xa4net kuitenkin vapautettiin vuonna 1955 ja rehabilitoitiin._NEWLINE_Ivan Maiski toimi Kansainliiton neuvoston 105. kokouksessa puheenjohtajana.  eik\xc3\xa4 osallistunut kansainliiton neuvoston 107. kokoukseen, jossa Neuvostoliiton todettiin tulleen erotetuksi Kansainliitosta.'